English Wikipedia anti-SOPA blackout/bg

'''До: Читателите и общността на англоезичната Уикипедия

'''От: Сю Гарднър, Изпълнителен директор на Фондация „Уикимедия“

'''Дата: 16 януари 2012

Днес общността на Уикипедия обяви своето решение за спиране на достъпа до английската версия на енциклопедията от целия свят за период от 24 часа, смятано от 05:00 часа UTC на 18 януари (можете също да прочетете изявлението на Фондация „Уикимедия“). Актът е форма на протест срещу предлаганите законодателни промени в Конгреса на САЩ — Закона за спиране на онлайн пиратството (Stop Online Piracy Act, SOPA) в Камарата на представителите и Закона за предотвратяване на реални онлайн заплахи срещу икономическата съзидателност и кражби на интелектуална собственост (PROTECT IP Act, PIPA) в Сената. Ако тези закони бъдат одобрени и влязат в сила, те сериозно биха накърнили свободния и отворен Интернет, в това число и Уикипедия.

Това е първият случай, в който англоезичната Уикипедия организира публичен протест от такъв характер — решение, което не беше взето лесно. Ето как то беше описано от тримата администратори, които официално модерираха общностното обсъждане. Следва извадка от публичното съобщение, подписано от Потребител:NuclearWarfare, Потребител:Risker и Потребител:Billinghurst: 
 * Мнението на общността на англоезичната Уикипедия е, че и двата законопроекта биха имали унищожителен ефект върху свободния и отворен уеб, ако бъдат приети.


 * През последните 72 часа над 1800 уикипедианци се включиха в обсъжданията на предложените действия, които общността би могла да реши да предприеме срещу SOPA и PIPA. Тази активност далеч надхвърля познатата от предишни общностни дискусии, провеждани в Уикипедия, което демонстрира степента на загриженост сред уикипедианците във връзка с готвените законови промени. Огромното мнозинство от тях подкрепят насърчаването на публични действия в отговор на законопроектите. Измежду всички предложения, най-силна подкрепа получи идеята за спиране на англоезичната версия на Уикипедия, подобно на планираните "затъмнения" и от други уебсайтове, които се противопоставят на SOPA и PIPA.


 * След детайлен преглед на обсъжданията, администраторите отбелязват, че действията са срещнали широка подкрепа на уикипедианци от целия свят, а не само на тези от САЩ. Основното възражение срещу глобално „затъмнение“ на Уикипедия идва от участници, които предпочитат то да се ограничи само до читателите от САЩ, докато останалият свят да вижда само банер в горната част на всяка страница. Също така следва да се отбележи, че близо 55% от подкрепилите спирането на Уикипедия предпочитат то да се осъществи в световен мащаб, като мнозина от тях посочват, че законодателни проблеми от подобен характер съществуват и в други държави.

 Вземайки такова решение, уикипедианците ще бъдат критикувани за това, което изглежда като бягство от неутралността и заемане на определена политическа позиция. Това е съвсем уместен, основателен въпрос. Бихме искали хората да се доверяват на Уикипедия и да не се тревожат, че тя се опитва пропагандира определени идеи сред тях.

Но въпреки, че статиите в Уикипедия са неутрални, нейното съществуване, само по себе си, не е. Както наскоро писа в един от пощенските списъци Кет Уолш, която е член на борда на Фондация „Уикимедия“, 
 * Ние зависим от правната уредба, която прави възможно нашето функциониране. Ние също зависим от правната уреба, която позволява на други сайтове да споделят добавено от потребители съдържание — както непосредствена информация, така и нейното изражение под някаква друга форма. В основната си част проектите на Уикимедия организират, резюмират и въобще събират световното познание. Ние поставяме това познание в определен контекст и показваме на хората как да намират смисъл в него.


 * Ала познанието трябва да бъде публикувано някъде, за да може всеки да го достигне и използва. Когато познанието може да се цензурира безконтролно, това е в ущърб и на неговия автор, и на аудиторията, и на Уикимедия. Когато можеш да разпространяваш информация, само ако имаш достатъчно средства, за да водиш битки в съдебните зали, или пък, само ако възгледите ти са предварително одобрени от някого, който има тези ресурси, тогава един и същ тесен кръг от вече известни идеи ще продължат да се затвърждават и да бъдат всичко, до което другите хора ще могат някога да имат достъп.

 Решението да затворим Уикипедия не беше взето от мен; това беше решение на редакторите, прието с консенсус след дискусия. Но аз го подкрепям.

Подобно на Кет и останалите членове на Управителния борд на Фондация „Уикимедия“, все повече се замислям за „гласа“ на Уикипедия в обществото, за благоразположеността на хората към Уикипедия, които виждат в нея източник, който да бъде използван за благото на обществото. Читателите вярват на Уикипедия, защото знаят, че въпреки своите недостатъци, тя е винаги водена от добри намерения. Тя не се опитва да прави пари чрез своите читатели, не се опитва да им внуши определени идеи, нито пък да им продаде някакъв продукт. Уикипедия няма прикрит замисъл: тя иска единствено да бъде полезна.

Това в по-малка степен важи за други сайтове. Повечето имат комерсиален интерес — тяхната цел е да правят пари. Което не означава, че и те не искат да направят света по-добър — напротив! — но означава, че техните позиции и действия трябва да бъдат разглеждани в контекста на интереси, които може и да си противоречат едни с други.

Моята надежда е, че, когато англоезичната Уикипедия „затвори врати“ на 18 януари, нашите читатели ще разберат, че правим това загрижени за самите тях. Ние подкрепяме правото на всеки човек на свобода на мисълта и свобода на словото. Ние смятаме, че всеки човек трябва да има достъп до образователни материали по най-широк кръг от теми, дори когато не разполага със средства да заплати за тях. Ние вярваме в един свободен и отворен Интернет, в който информацията може да се споделя безпрепятствено. Ние вярваме, че новите законопроекти като SOPA и PIPA, както и другите подобни обсъждани законови промени във и извън САЩ, не отразяват интересите на обществото като цяло. Един много добър списък с причини да се противопоставите на SOPA и PIPA можете да намерите на сайта на Фондация „Електронна граница“.

Защо нашите действия са глобални, а не се ограничават само до САЩ? И защо ги предприемаме сега, когато някои американски законодатели изглежда да са започнали тактическо отстъпление по SOPA?

В действителност, ние не смятаме, че SOPA наистина ще бъде спрян, а работата по PIPA продължава активно и в момента. Нещо повече, SOPA и PIPA са само предупредителни сигнали за един много по-мащабен проблем. Виждаме как из целия свят се подготвят закони, призвани да се борят с онлайн пиратството и да регулират интернет по други начини, които нарушават онлайн свободи. Нашата загриженост се простира отвъд SOPA и PIPA — те са само част от проблема. Ние искаме Интернет да остане свободен и отворен — навсякъде и за всекиго. Надяваме, че на 18 януари ще бъдете солидарни с нас и ще направите, каквото е по силите ви, за да се чуе и вашият собствен глас.

Сю Гарднър,

Изпълнителен директор на Фондация „Уикимедия“

Коментирайте!